Салалық кәсіподақтың Атқару комитеті

**Солтүстік-Қазақстан облыстық кәсіподақ ұйымының кәсіподақтың Салалық Кеңесінің қаулылары мен нұсқаулықтарын іске асыру, кәсіподақ органдарында бақылау мен атқарушылық тәртіпті**

**күшейту жөніндегі жұмысы туралы**

Солтүстік-Қазақстан облыстық кәсіподақ ұйымы, өз қызметін кәсіподақтың жарғылық міндеттері мен шешімдеріне сәйкес жүзеге асыра отырып, сала қызметкерлерінің әлеуметтік-еңбек құқықтары мен кәсіби мүдделерін қорғау, кәсіподақтың Салалық Кеңесінің қаулылары мен нұсқаулықтарын іске асыру, бақылау мен атқарушылық тәртіпті күшейту жөнінде жүйелі жұмыс жүргізеді.

Кеңес және Атқару комитетінің мәжілістерінде облыстық кәсіподақ ұйымы қызметінің негізгі бағыттары бойынша жұмыс жағдайы, кәсіподақ органдарының оларды іске асыру жөніндегі міндеттері туралы тұрақты қаралады.

Бұл ретте Кәсіподақтың 2019 жылғы 9 қазандағы XIV Съезімен қабылданған Қазақстандық салалық білім және ғылым қызметкерлері кәсіподағы қызметінің 2019-2024 жылдарға арналған Бағдарламасын, салалық кәсіподақтың міндеттерін, әлеуметтік-еңбек қатынастарын дамыту мәселелеріне, қызметкерлердің өзекті әлеуметтік проблемаларын шешуге, кәсіподақ ұйымдарының ұйымдастырушылық қызметін нығайту мен жетілдіруге назар аударылады.

Облыстық кәсіподақ ұйымы облыстық білім басқармасы, кәсіпкерлер палатасы және облыстық кәсіподақ ұйымы арасындағы **әлеуметтік әріптестік туралы Келісімнің орындалу мәселесін** тұрақты бақылауда ұстайды. Келісім тараптарының бірлескен жұмысы аймақтағы білім ұйымдарының көптеген еңбек және әлеуметтік-экономикалық қатынастар мәселелерін шешуге септігін тигізеді. Мысалы, келіссөздер арқылы білім беру ұйымдарын бес күндік жұмыс аптасына ауыстыру, жұмыстың бос тұрып қалу уақытына ақы төлеу белгіленіп, басқа да бірқатар мәселелер шешілді. Облыстық кәсіподақ ұйымының Кеңесі, аудандық кәсіподақ комитеттері жергілікті билік органдарының алдына ауылдық жерде тұратын педагогтарға Қазақстан Республикасының заңнамасымен көзделген әлеуметтік кепілдіктерді беру мәселесін қойып отыр.

Облыстық ұйымның Кеңесі мен Атқару комитетінің мәжілістерінде соңғы 3 жылда қаралған мәселелер:

- Облыстық білім басқармасы, кәсіпкерлер палатасы және облыстық кәсіподақ ұйымы арасындағы әлеуметтік әріптестік туралы Келісімнің орындалуы жөніндегі іс-шараларды жүзеге асыру барысы туралы (2018, 2019 ж.ж.);

- Кәсіподақ ұйымдарының мемлекет Басшысының «Қазақстандықтардың әл-ауқатының өсуі: табыс пен тұрмыс сапасын арттыру» атты Жолдауында ұсынылған нұсқауларды іске асыру жөніндегі міндеттері туралы (2018 ж.);

- Аққайың аудандық кәсіподақ комитетінің әлеуметтік әріптестікті дамыту жөніндегі жұмысы туралы (2019 ж.);

- Тайынша аудандық кәсіподақ комитетінің әлеуметтік әріптестікті дамыту, қызметкерлердің еңбек құқықтарын қорғау жөніндегі жұмысы туралы (2019 ж.).

Облыстық кәсіподақ Кеңесі құқық қорғау қызметін күшейту жөнінде шаралар қабылдайды. 2015 жылы облыстық кәсіподақ комитетінің штатына құқықтық мәселелері жөніндегі бас маман лауазымы енгізіліп, оның лауазымдық нұсқаулығы бекітілді, бас маманның негізгі міндеті құқықтық жұмысты ұйымдастыру – жұмыс берушілердің еңбек заңнамасын орындауына қоғамдық бақылауды ұйымдастыру, кәсіподақ мүшелері мен кәсіподақ ұйымдарына заңгерлік көмек көрсету болып табылады. 2018-2019 жылдар мерзімінде еңбек заңнамасының орындалуына қоғамдық бақылау 840 ұйымда жүзеге асырылды, 317 еңбек заңнамасын бұзушылық анықталды: еңбек ақысын төлеуге қатысты – 96, жұмыс уақыты мен тынығу уақытының режимі бойынша – 97, еңбек қатынастарын рәсімдеу бойынша – 124. Жұмыс берушілердің өкілдеріне анықталған бұзушылықтарды жою жөнінде 163 ұсыныс енгізілді. Кәсіподақ мүшелерінің барлық қаралған жазбаша өтініштері – 165, құқықтық мәселелер бойынша 2147 кеңес берілді.

Кәсіподақ органдарының қоғамдық бақылау нәтижесінде кәсіподақ мүшелеріне заңсыз ұсталған және төленбеген ақшалай қаражаттар 488 мың 953 теңге сомасында қайтарылды.

Еңбек заңнамасын қадағалауды тексеру жұмысы облыстық кәсіподақ комитетімен бекітілген жоспарға сәйкес жүргізіледі, кәсіподақ ұйымдарына және кәсіподақ мүшелеріне еңбек заңнамасы және қызметкерлердің еңбек құқықтары мен мүдделерін қорғау мәселелері бойынша заңгерлік көмек және кеңес беру мақсатында құқықтық жалпы оқыту мектебі ұйымдастырылған. Облыстық комитеттің Атқару комитеті отырыстарында Қызылжар аудандық кәсіподақ комитетінде және «М.Қозыбаев атындағы Солтүстік-Қазақстан мемлекеттік университеті» облыстық ұйымының филиалында қызметкерлердің құқықтары мен заңды мүдделерін қорғау жөніндегі жұмыс жағдайы туралы мәселелер қаралды.

**Төтенше жағдай кезінде облыстық кеңес** кәсіподақтың Салалық Кеңесінің 2020 жылғы 16 наурыздағы хатына сәйкес ТЖ кезінде еңбек заңнамасының орындалуына бақылауды күшейту туралы қаулы қабылдады.

Қызметкерлердің құқықтарын бұзушылықты анықтау және оларды тез арада жою мақсатында барлық әлеуметтік желілердің: Facebook, Telegram, Instagram жүйелі мониторингісі белгіленді. Карантин жағдайындағы жұмыс кезінде облыстық кәсіподақ комитеті мен оның филиалдарына жұмыс уақытының режимі, еңбек демалыстарын беру және басқа да мәселелер бойынша 288 өтініш түсті.

2020 жылғы 30 наурызда Облыстық білім басқармасы, кәсіпкерлер палатасы және облыстық кәсіподақ ұйымы арасындағы 2018-2020 жылдарға арналған әлеуметтік әріптестік туралы Келісімге Қосымша келісімге қол қойылды, тараптар «Еңбекақы және еңбекті нормалау» атты 4-бөлімнің 4.6.6 тармағына өзгерту енгізіп, қызметкерлерге, жұмыс берушіге және қызметкерге байланысты болмайтын себептер бойыншажұмыстың бос тұрып қалу режимі кезінде жалақы төлеуді 100% дейін мөлшерге көбейтті.

Төтенше жағдай кезінде облыстық білім беру кәсіподағы мен оның мүшелік ұйымдары қиын жағдайда қалған кәсіподақ мүшелеріне көмек және қолдау көрсетті. Аудандық филиалдар мен бастауыш кәсіподақ ұйымдары 127750 теңге сомасына 29539 маска тігіп, 1720 қолғап және зарарсыздандыру құралдарын сатып алды.

«Біз біргеміз» акциясы аясында жалғыз басты педагогикалық еңбек ардагерлеріне, көп балалы отбасыларға, мүгедектерге 1811706 теңге (331 азық-түлік пакеті) сомасына; «Мамлют санаторлық орта мектеп-интернаты» КММ 113 оқушысына 495462 теңге сомасына материалдық көмек көрсетілді.

Жеңіс күні мерекесі қарсаңында Ұлы Отан соғысының ардагерлері мен тыл еңбеккерлеріне 941000 теңге (81 адам) сомасында көмек көрсетілді.

Шал ақын ауданында ақ халатты абзал жандарға алғыс білдіру мақсатында «Сіздер отбасыларыңызға тез қайту үшін біз үйде отырмыз» ұранымен қашықтықтан флешмоб ұйымдастырылды. Барлық өткізілген тақырыптық шаралар Facebook әлеуметтік желісінің парақшасында жарияланды.

Облыстық кәсіподақ ұйымы Салалық кәсіподақтың еңбекті қорғау және еңбек қауіпсіздігі саласындағы қаулылары мен нұсқаулықтарының іске асырылыуын бақылауды жүзеге асырады. 2018-2019 жылдары еңбекті қорғау және еңбек қауіпсіздігі мәселелері бойынша 1272 тексеру жүргізілді: өндірістік кеңестер бастамасы бойынша – 728; қызметкерлердің бастамасы бойынша – 150; өзге тексерулер – 394. Тексеру барысында 530 бұзушылық анықталды, оның ішінде жойылғаны – 450.

Кәсіподақ ұйымдарының қоғамдық инспекторлары ұйымдардағы еңбек жағдайы мен қауіпсіздігін жақсартуға бағытталған 271 ұсыныс енгізді.

2019 жылғы мамыр айында тәжірибелік және әдістемелік көмек көрсету мақсатында, Салалық кәсіподақтың техникалық еңбек инспекциясы қоғамдық инспекторлардың, облыс кәсіподағының қалалық және аудандық комитеттері төрағаларының қатысуымен семинар өткізді.

Еңбекті қорғау және еңбек қауіпсіздігі мәселесі бойынша кәсіподақтың облыстық комитеті ЕҚжЕҚ жөніндегі акциялары мен байқауына белсенді қатысады.

Кәсіподақтың Салалық Кеңесінің Қаулыларына сәйкес соңғы жылдары облыстық Кеңес **кәсіподақ органдарында кадрлық жұмысты нығайту, кадр мамандарын жаңарту** жөнінде айтарлықтай жұмыс жүргізеді. Қазіргі таңда облыстық кәсіподақ комитетінің аппараты құқықтық, ұйымдастырушылық-бұқаралық, ақпараттық және қаржы қызметі жөніндегі мамандармен толықтырылған. Есеп берулер мен сайлаулар барысында облыстық кәсіподақ ұйымының, кәсіподақтың аудандық және қалалық комитеттерінің басқарушы органдары айтарлықтай жасарды. Бүгінгі таңда аудандық буын басшыларының орташа жасы - 41 жас (республика бойынша – 43,8). Кадрлар резервін перспективалы қызметкерлер қатарынан құру жөнінде жұмыс жүргізілді.

Облыстық кәсіподақ кеңесі **төменгі кәсіподақ органдарының қызметіне бақылау** жүргізеді.

Кәсіподақтың алқалы органдарының шешімдерін орындауға кәсіподақ кадрларының жауапкершіліктерін арттыру мақсатында, кеңес және атқару комитетінің мәжілістерінде қалалық, аудандық кәсіподақ комитеттері төрағаларының кәсіподақ қызметінің түрлі бағыттары бойынша есептері тыңдалады.

2019 жылғы қыркүйекте кәсіподақ кеңесі қалалық, аудандық кәсіподақ комитеттері қызметінің мониторингісін жүргізу туралы Ереже әзірлеп бекітті, оның негізгі мақсаты білім саласы қызметкерлерінің әлеуметтік-экономикалық және еңбек құқықтары мен мүдделерін қорғау жөніндегі жұмыс тиімділігін арттыру, салалық кәсіподақ қозғалысын дамыту және нығайту болып табылады. Кәсіподақ ұйымдарының беделін арттыру, олардың ұйымдастырушылық бірлігін нығайту үшін «Үздік аудандық, қалалық кәсіподақ комитеті» байқауы өткізілді. Байқау қорытындысы бойынша Петропавл қалалық комитеті, Мамлют, Шал ақын атындағы, Айыртау және М.Жұмабаев атындағы аудандық кәсіподақ комитеттері жүлделі орындарға ие болды.

Жалпы, облыстық кеңестің қаржылық тәртіпті нығайту, мүшелік кәсіподақ жарналарын уақытында төлеу жөніндегі жұмыстарын атап өтуге болады.

Кәсіподақ мүшелерін сауықтыру мақсатында 2019 жылы облыстық кәсіподақ комитеті **«Денсаулық» мәдени-сауықтыру бағдарламасын** әзірлеп, іске асырды, соған сәйкес шипажайларда 2018 жылы – 206, 2019 жылы – 286 кәсіподақ мүшесі сауықтырылды.

Кәсіподақ кеңесі аудандық және қалалық кәсіподақ комитеттерімен бірлесіп, Арыс қаласында зардап шеккендерге 859,1 мың теңге сомасында қайырымдылық көмек көрсетті.

Кәсіподақ кеңесінің алдында шешімі белсенді және табанды әрекеттерді талап ететін бірқатар мәселелер тұр. Облыстың жекелеген аудандарында мұғалімдер жыл сайынғы медициналық тексеруді өз есептеріне өтуге мәжбүр, себебі мемлекеттік биліктің жергілікті органдары республиканың заңнамасын қамтамасыз етпейді. Қазіргі таңда бюджеттен қаражат міндетті мерзімді медициналық тексеруден өту ақысы үшін 5 ауданда (Аққайың, Есіл, Мамлют, М.Жұмабаев және Шал ақын), ал отын алуға және коммуналдық қызмет шығындары бойынша өтемақылық төлемдер тек үш: Есіл, Жамбыл және М.Жұмабаев аудандарында бөлінген.

Облыстық кеңестің маңызды мәселесі – облыстық кәсіподақ ұйымының мүшелік базасын нығайту болып табылады. Жұмысты талдау, кәсіподақ мүшелігіне білім қызметкерлерін тарту жөніндегі жағдайын зерттеу осы маңызды мәселедегі нақты кемшіліктерді көрсетіп отыр. Соңғы жылдары облыстағы кәсіподақ мүшелігі жыл сайын төмендеп барады.

|  |  |  |  |  |  |
| --- | --- | --- | --- | --- | --- |
| *01.01.*  2015ж. | *01.01.*  2016ж. | *01.01.*  2017ж. | *01.01.*  2018ж. | *01.01.*  2019ж. | *01.01.*  2020ж. |
| **31 190 адам** | **30 708 адам** | **30 257 адам** | **28 614 адам** | **27 303 адам** | **26 831 адам** |

Осылайша, соңғы 5-6 жылда, облыстық кәсіподақ ұйымындағы кәсіподақ мүшелерінің саны 4 мыңнан астам адамға азайған.

2020 жылғы 1 қаңтардағы статистикалық есептілікке сәйкес саладағы кәсіподақ қатысуымен білім ұйымдарында жұмыс істейтіндер саны 31011 адамды құрайды, оның ішінде кәсіподақ мүшелері – 25443, барлығы 83% құрайды. Осы жылдар ішінде ЖОО және ТжКБ ұйымдарында білім алушылардың кәсіподақ мүшелігі едәуір төмендеді. Дегенмен, орын алған жағдайға қарамастан, мүшелік базаны нығайту мәселелері облыстық ұйымның алқалы органдарының мәжілістерінде қаралған жоқ.

Облыстық кәсіподақ комитеті қоғамға кәсіподақ ұйымдарының қызметі туралы жариялау мен ақпараттандыру үшін Қазақстандық салалық білім және ғылым қызметкерлері кәсіподағының электрондық сайтын жеткілікті қолданбайды. 2019 жылы Кәсіподақ сайтында облыстың кәсіподақ ұйымының жұмысы туралы барлығы 6 басылым жарияланды.

**Ұйымдастырушылық-кадрлық және халықаралық жұмыс бөлімі**